DECIZIA COMISIEI
din 25 aprilie 2007
privind retragerea de pe piață a rapiței Topas 19/2 (ACS-BNØØ7-1) și a produselor sale derivate
[notificată cu numărul C(2007) 1809]
(Numai textul în limba germană este autentic)
(2007/307/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1829/2003 al Parlamentului European și al Consiliului din 22 septembrie 2003 privind produsele alimentare și furajele modificate genetic (1), în special articolul 8 alineatul (6) și articolul 20 alineatul (6),
întrucât:
(1)
Semințele de rapiță (Lat. Brassica napus, subspecia oleifera) obținute prin încrucișări tradiționale între varietăți de rapiță nemodificată genetic și o linie rezultată din evenimentul de transformare Topas 19/2 (ACS-BNØØ7-1) au primit aprobarea de introducere pe piață, conform Directivei 90/220/CEE a Consiliului din 23 aprilie 1990 privind diseminarea deliberată în mediu a unor organisme modificate genetic (2), prin intermediul Deciziei 98/291/CE a Comisiei din 22 aprilie 1998 privind introducerea pe piață a rapiței de primăvară modificată genetic (Lat. Brassica napus, subspecia oleifera), prevăzută în Directiva 90/220/CEE a Consiliului (3), în vederea manipulării sale în mediu în timpul importului și înainte sau în timpul depozitării și al prelucrării. Directiva 90/220/CEE a fost modificată și abrogată prin Directiva 2001/18/CE.
(2)
Acordul a fost emis pe baza avizului din 10 februarie 1998 al Comitetului științific pentru plante, comitet creat prin Decizia 97/579/CE a Comisiei (4).
(3)
Uleiul rafinat obținut din semințe de rapiță ACS-BNØØ7-1, precum și din toți hibrizii convenționali a fost introdus pe piață în conformitate cu articolul 5 din Regulamentul (CE) nr. 258/97 al Parlamentului European și al Consiliului din 27 ianuarie 1997 privind alimentele și ingredientele alimentare noi (5).
(4)
Rapița ACS-BNØØ7-1 și produsele sale derivate au fost notificate ulterior de către Bayer CropScience AG (numit în continuare „solicitantul”) drept produse existente, în conformitate cu articolul 8 alineatul (1) litera (a) și cu articolul 20 alineatul (1) din Regulamentul (CE) nr. 1829/2003 (numit în continuare „regulamentul”) și au fost introduse în Registrul comunitar al produselor alimentare și al furajelor modificate genetic. Domeniul de aplicare a notificării a fost cel al produselor alimentare (uleiul rafinat) obținute din rapiță ACS-BNØØ7-1, precum și din toți hibrizii convenționali și furajele ce conțin, constau în sau sunt obținute din semințe de rapiță ACS-BNØØ7-1, în vederea introducerii pe piață a produsului sau a manipulării sale în mediu în timpul importului și înainte sau în timpul depozitării și al prelucrării.
(5)
Solicitantul notificării referitoare la rapița ACS-BNØØ7-1 a specificat într-o scrisoare adresată Comisiei din 15 noiembrie 2005 faptul că soiurile de plante ce conțin acest eveniment nu mai sunt comercializate la nivel global și că toate semințele din stoc au fost colectate și distruse după sezonul de vânzări din 2003.
(6)
Solicitantul a comunicat Comisiei și faptul că nu intenționează să înainteze, în conformitate cu articolul 8 alineatul (4) primul paragraf, articolul 11, articolul 20 alineatul (4) și, respectiv, articolul 23 din regulament, o cerere de reînnoire a autorizației pentru rapița ACS-BNØØ7-1 acordată în virtutea regulamentului. În consecință, rapița ACS-BNØØ7-1 și produsele sale derivate nu vor putea fi introduse pe piața comunitară după 18 aprilie 2007.
(7)
Nu sunt necesare măsuri pentru asigurarea unei retrageri efective de pe piață a semințelor de rapiță ACS-BNØØ7-1 destinate cultivării, deoarece aceste semințe nu vor putea fi introduse în mod legal pe piața comunitară. Deoarece solicitantul a încetat să comercializeze semințe de rapiță ACS-BNØØ7-1 după sezonul de plantare din 2003, stocurile de produse derivate din rapița ACS-BNØØ7-1 au fost epuizate și nu se preconizează că vor mai fi prezente pe piață după 18 aprilie 2007. Cu toate acestea, urme de rapiță ACS-BNØØ7-1 ar putea rămâne prezente în produsele alimentare sau în furaje pentru o anumită perioadă.
(8)
Din motive de securitate juridică, este necesar, în consecință, să se asigure o perioadă de tranziție în timpul căreia produsele alimentare și furajele să poată conține un astfel de material, fără ca acest fapt să constituie o încălcare a articolului 4 alineatul (2) sau a articolului 16 alineatul (2) din regulament, în cazul în care prezența acestor substanțe este întâmplătoare sau tehnic inevitabilă.
(9)
Nivelul tolerat și perioada ar trebui să fie stabilite luându-se în considerare perioada necesară până când retragerea efectivă de pe piață a semințelor va da rezultate în întregul lanț trofic și în cel alimentar. În toate cazurile, nivelul tolerat va rămâne sub pragul de etichetare și de trasabilitate de maximum 0,9 % stabilit de regulament pentru prezența întâmplătoare sau tehnic inevitabilă a materialului modificat genetic în produsele alimentare și în furaje.
(10)
Înscrierile în Registrul comunitar al produselor alimentare și al furajelor modificate genetic, în conformitate cu articolul 28 din regulament, cu referire la rapița ACS-BNØØ7-1 ar trebui să fie modificate pentru a lua în considerare prezenta decizie.
(11)
Solicitantul a fost consultat cu privire la măsurile stipulate în prezenta decizie.
(12)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Prezența materialelor care conțin, constau în sau sunt obținute din rapiță ACS-BNØØ7-1 în produsele alimentare sau în furajele notificate în conformitate cu articolul 8 alineatul (1) litera (a) și cu articolul 20 alineatul (1) din regulament va fi tolerată până la cinci ani după data de notificare a prezentei decizii:
(a)
cu condiția ca această prezență să fie întâmplătoare sau tehnic inevitabilă; și
(b)
să se regăsească în proporție de maximum 0,9 %.
Articolul 2
Înscrierile în Registrul comunitar al produselor alimentare și al furajelor modificate genetic, în conformitate cu articolul 28 din regulament, cu referire la rapița ACS-BNØØ7-1 vor fi modificate pentru a lua în considerare prezenta decizie.
Articolul 3
Prezenta decizie se adresează companiei Bayer CropScience AG, Alfred Nobel Str. 50, D-40789 Monheim am Rhein, Germania.
Adoptată la Bruxelles, 25 aprilie 2007.